1.

Členi 1, 2, 3, 4, 5 in 6 se nadomestijo z naslednjimi: „Člen 1 1. Ta uredba določa podrobna pravila za uporabo uvoznih tarifnih kvot za proizvode z oznakami KN iz Priloge I, odprtih z Uredbo (ES) št. 774/94. 2. Uporabljajo se določbe uredb Komisije (ES) št. 1291/2000 (5) in (ES) št. 1301/2006 (6), razen če ta uredba ne določa drugače. 3. Količina proizvodov, upravičena do sistema iz odstavka 1, in stopnja znižanja carine sta določeni v Prilogi I. Člen 2 Količina, določena za vsako skupino, se razporedi na četrtletja, kot sledi: — 25 % od 1. januarja do 31. marca, — 25 % od 1. aprila do 30. junija, — 25 % od 1. julija do 30. septembra, — 25 % od 1. oktobra do 31. decembra. Člen 3 1. Za uporabo člena 5 Uredbe (ES) št. 1301/2006 vlagatelj uvoznega dovoljenja ob vložitvi prvega zahtevka, ki se nanaša na zadevno obdobje tarifne kvote, predloži dokazilo, da je uvozil ali izvozil najmanj 50 ton proizvodov, navedenih v Uredbi (EGS) št. 2777/75, v vsakem od dveh obdobij iz zgoraj navedenega člena 5. 2. Zahtevek za dovoljenje ne sme vsebovati več kakor eno skupino iz Priloge I k tej uredbi; vsebuje lahko več proizvodov, zajetih pod različnimi oznakami KN. V takih primerih je treba vse oznake KN navesti v polje 16 in njihova poimenovanja v polje 15 zahtevka za dovoljenje in dovoljenja. Zahtevek za dovoljenje se mora nanašati na najmanj 10 ton in največ na 10 % količine, ki je na voljo za zadevno skupino v zadevnem četrtletju. 3. V polje 8 zahtevka za dovoljenje in dovoljenja se navede država porekla, navedba ‚Da‘ pa se označi s križcem, razen za skupine 3, 5 in 6. 4. V polje 20 zahtevka za dovoljenje in dovoljenja se vpiše eno od navedb iz dela A Priloge II. 5. V polje 24 dovoljenja se vpiše eno od navedb iz dela B Priloge II. 6. Za skupino 3 se v polje 24 dovoljenja vpiše eno od navedb iz dela C Priloge II. 7. Za skupino 5 se v polje 24 dovoljenja vpiše eno od navedb iz dela D Priloge II. Člen 4 1. Zahtevek za dovoljenje se lahko vloži le prvih sedem dni v mesecu pred posameznim obdobjem, določenim v členu 2. Za obdobje od 1. januarja do 31. marca 2007 pa se zahtevki za dovoljenja vložijo v prvih petnajstih dneh meseca januarja 2007. 2. Zahtevku za dovoljenje mora biti priložena dobavna pogodba, v kateri je navedeno, da je zahtevani perutninski proizvod na voljo za dobavo znotraj Evropske unije med obdobjem kvote ter da ima ustrezno poreklo in zahtevano količino. Ta odstavek se uporablja le za proizvode iz skupin 1, 2 in 4. 3. Z odstopanjem od člena 6(1) Uredbe (ES) št. 1301/2006 lahko vsak vlagatelj za skupine 3, 5 in 6 vloži več zahtevkov za uvozna dovoljenja za proizvode iz ene skupine, če imajo ti proizvodi poreklo iz različnih držav. Zahtevki za vsako državo porekla posebej morajo biti pristojnemu organu države članice predloženi istočasno. Glede na največjo količino iz člena 3(2) se štejejo kot en zahtevek. 4. Države članice najpozneje peti delovni dan po koncu obdobja za vložitev zahtevkov uradno obvestijo Komisijo o skupnih količinah, zahtevanih za vsako posamezno skupino, razvrščenih po poreklu in izraženih v kilogramih. 5. Dovoljenja se izdajo, kakor hitro Komisija sprejme odločitev. 6. Države članice pred iztekom četrtega meseca, ki sledi vsakemu letnemu obdobju, Komisiji sporočijo količine, ki so bile dejansko dane v prosti promet v skladu s to uredbo v teku zadevnega obdobja za vsako skupino, razvrščene po poreklu in izražene v kilogramih. Člen 5 Uvozna dovoljenja veljajo 150 dni od dneva dejanske izdaje v skladu s členom 23(2) Uredbe (ES) št. 1291/2000. Brez poseganja v člen 9(1) Uredbe (ES) št. 1291/2000 je prenos pravic, ki izhajajo iz dovoljenj, omejen na prevzemnike, ki izpolnjujejo pogoje za upravičenost iz člena 5 Uredbe (ES) št. 1301/2006 in iz člena 3(1) te uredbe. Člen 6 Za zahtevke za uvozna dovoljenja za vse proizvode iz člena 1 se položi varščina 50 EUR na 100 kilogramov.